《读南华外篇述以四言十五章 其七 天运》
明代·郭之奇

天运地处，孰居无事。日月推行，雨风披吹。此皆自然，万一无二。

古皇顺之，九雒呈瑞。乐奏咸池，仁满天地。流光其声，蛰虫起寐。

始闻若惊，终闻若醉。使世兼忘，不言所利。此虽帝德，犹全道秘。

失德而仁，失仁而义。南行望北，冥山远眦。刍狗再陈，蘧庐久寄。

三五之法，同矜于治。橘柚柤梨，皆人所嗜。人之不同，与时日异。

周服衣猿，猿必尽弃。学施矉里，里必深避。推舟于陆，百手徒瘁。

天门弗开，四方易位。民亲乃离，盗杀转炽。相姬师孔，未易民志。

道本无名，名则公器。多求愈惑，私取亦忌。六经陈迹，干戈反詈。

神龙渊嘿，白鹢交视。乌鹊孺鱼，传沬相遗。细要化螟，有弟兄泪。

凡今之人，恶知古意。谁息谁消，其民总劓。举世无席，先王独睡。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。